stanford-oval/wikipedia huggingface dataset:
Aleksandr Alehin
Henkilökuva

Alehin oli naimisissa tai avoliitossa yhteensä neljä kertaa. Kaikki Alehinin vaimot olivat häntä vanhempia. Alehin oli saanut venäläisen paronittaren Anna von Sewerginin kanssa vuonna 1913 tyttären. He menivät naimisiin 1920 laillistaakseen aviottoman tyttärensä. Pari kuitenkin erosi pian muun muassa sota-ajan ja poliittisten muutosten tuomien vaikeuksien takia. Toisen vaimonsa Alehin tapasi toimiessaan sveitsiläisen kirjailija Annaliese Rüeggin tulkkina. He menivät kihloihin 25. joulukuuta 1920 ja naimisiin seuraavan vuoden maaliskuussa. Rüegg oli Alehinia 13 vuotta vanhempi. Alehin sai kesällä 1921 luvan lähteä vaimonsa kanssa länteen. Matkalla Alehin jätti vaimonsa Pariisiin ja meni itse Berliiniin. Alehin tapasi tanssiaisissa hieman ennen Capablancan kanssa pelaamaansa maailmanmestaruusottelua Venäjän armeijan kenraalin lesken Nadezhda Semjonovan. He asuivat yhdessä mutta eivät menneet naimisiin. Alehin ja Semjonova erosivat 1930-luvun alkupuolella. Vuonna 1933 Alehin meni jo kolmatta kertaa naimisiin. Tällä kertaa Alehinin vaimoksi tuli häntä kuusitoista vuotta vanhempi englantilainen Grace Freeman Wishaar. Wishaar oli varakkaan englantilaisen teeviljelijän leski. Hän oli myös shakinpelaaja vaikkakaan ei pelannut ammatikseen. Pari tutustui, kun Wishaar pyysi Alehinilta omistuskirjoituksen yhteen tämän kirjaan.
Alehinilla oli lemmikkinä siamilaiskissa, jolle hän oli antanut nimeksi Shakki. Hän otti Shakin usein mukaan turnauksiin, sillä hän uskoi sen tuovan onnea. Hän pelasi usein päällään villapaita, jossa oli hänen kissansa kuva. Alehin oli muutenkin hyvin taikauskoinen, ja peliä edeltävät tottumukset olivat hänelle hyvin tärkeitä.
Alehinin perheessä käytettiin jo hänen lapsuudessaan paljon alkoholia. Alehinin äiti oli juonut itsensä kuoliaaksi vuonna 1913, ja myös Alehinista tuli alkoholisti. Alehinin alkoholinkäyttö oli aina runsasta, mutta 1930-luvulla siitä tuli ongelma. Hän joi useissa turnauksissa ja saapui peleihin usein krapulassa tai humalassa. Myös Alehinin kolmas vaimo Wishaar oli alkoholisti. Selvimmin Alehinin alkoholiongelma näkyi hänen ensimmäisessä maailmanmestaruusottelussaan Euwea vastaan. Hän saapui useisiin peleihin alkoholin vaikutuksen alaisena, sillä hänen ottelun aikaisessa hotellissaan oli maailmanmestarille ilmainen alkoholitarjoilu. Toista maailmanmestaruusottelua varten Alehin oli ruvennut absolutistiksi. Voitettuaan ottelun Alehin sai Hollannin raittiusyhdistykseltä lahjaksi lahjakorin, joka sisälsi paikallisia maitotuotteita. Alehin jatkoi kuitenkin alkoholin juomista ottelun jälkeen aina kuolemaansa asti, mikä oli osasyy hänen pitkälle edenneeseen maksakirroosiinsa.
Alehin tupakoi vaihtelevasti. Pahimpina aikoina hän poltti viisi askia päivässä.
Alehin oli kristitty muttei uskonnollinen.
Vaikutus

| 0 | 1 | 2 | 3 | 4 | 5 | 6 | 7 | 8 | 9 |
| --- | --- | --- | --- | --- | --- | --- | --- | --- | --- |
|  | a | b | c | d | e | f | g | h |  |
| 8 |  |  |  |  |  |  |  |  | 8 |
| 7 |  |  |  |  |  |  |  |  | 7 |
| 6 |  |  |  |  |  |  |  |  | 6 |
| 5 |  |  |  |  |  |  |  |  | 5 |
| 4 |  |  |  |  |  |  |  |  | 4 |
| 3 |  |  |  |  |  |  |  |  | 3 |
| 2 |  |  |  |  |  |  |  |  | 2 |
| 1 |  |  |  |  |  |  |  |  | 1 |
|  | a | b | c | d | e | f | g | h |  |
Valkea alkaa ja voittaa.
Alehinin mukaan on nimetty useita shakkiavauksia ja muunnelmia. Tunnetuimpia lienevät Alehinin puolustus (1.e4 Rf6) ja Albin–Chatard–Alehin-hyökkäys ranskalaisessa puolustuksessa. Alehinin muunnelmia on muun muassa wieniläisessä pelissä, espanjalaisen pelin vaihtomuunnelmassa, ranskalaisen puolustuksen winawerin muunnelmassa, sisilialaisen puolustuksen lohikäärmemuunnelmassa, hyväksytyssä kuningatargambiitissa, slaavilaisessa puolustuksessa, katalonialaisessa avauksessa sekä hollantilaisessa puolustuksessa, jossa on peräti kolme Alehinin nimeä kantavaa muunnelmaa.
Alehin laati myös muutamia loppupelitehtäviä. Yksi niistä on oikealla. Ratkaisu: 1.g5! Kc6 2.Ke5 Kd7 3.Kd5! (3.Kf6? Kxd6 4.Kxf7 Ke5) 3. ...Kd8 4.Kc6 ja valkea voittaa.
Alehin kirjoitti yli kaksikymmentä kirjaa shakista. Suurin osa kirjoista sisälsi suurten turnausten pelejä Alehinin kommentoimana. Hän myös kokosi parhaat pelinsä vuosilta 1908–1937 yhteen kirjaan. Toisin kuin Wilhelm Steinitz, Emanuel Lasker, José Raúl Capablanca ja Max Euwe, Alehin ei kirjoittanut kirjoja, joissa olisi kertonut peli-ideoitaan, tai oppaita aloittelijoille. Alehinin kirjat on tarkoitettu pikemmin ammattilaisille kuin aloittelijoille: ne sisältävät kriittiseen sävyyn kirjoitettuja pitkiä analyysejä muunnelmista.
Esitettyään antibolševistisia lausuntoja vuonna 1928 Alehin oli julistettu Neuvostoliiton viholliseksi, mutta suhtautuminen häneen Neuvostoliitossa muuttui hänen kuolemansa jälkeen. Alehinia alettiin arvostaa enemmän, ja häneen viitattiin yhtenä neuvostoshakin koulukunnan perustajista. Aleksandr Kotovin tutkimukset Alehinin urasta ja peleistä huipentuivat lopulta elämäkertaan sekä useisiin Alehinin muistoturnauksiin Venäjällä. Ensimmäinen niistä pidettiin Moskovassa 1956, ja sen voittivat Mihail Botvinnik ja Vasili Smyslov. Kirjassaan The Soviet School of Chess Kotov ja Judovitš omistivat kappaleen Alehinille ja kutsuivat häntä "Venäjän parhaaksi pelaajaksi" ja ylistivät hänen taitoaan ottaa aloite haltuun avauksissa. Botvinnik kirjoitti, että venäläinen shakki oppi Alehinin taisteluominaisuuksista, itsekritiikistä ja sommittelunäkemyksistä. Alehin oli kirjoittanut, että menestyminen shakissa vaati: "Ensinnäkin itsetietoisuutta, toisekseen, kunnollista tietoa vastustajan vahvuuksista ja heikkouksista – –"
Kritiikkiä ja kohua > Syytökset pelien parantelusta

| 0 | 1 | 2 | 3 | 4 | 5 | 6 | 7 | 8 | 9 |
| --- | --- | --- | --- | --- | --- | --- | --- | --- | --- |
|  | a | b | c | d | e | f | g | h |  |
| 8 |  |  |  |  |  |  |  |  | 8 |
| 7 |  |  |  |  |  |  |  |  | 7 |
| 6 |  |  |  |  |  |  |  |  | 6 |
| 5 |  |  |  |  |  |  |  |  | 5 |
| 4 |  |  |  |  |  |  |  |  | 4 |
| 3 |  |  |  |  |  |  |  |  | 3 |
| 2 |  |  |  |  |  |  |  |  | 2 |
| 1 |  |  |  |  |  |  |  |  | 1 |
|  | a | b | c | d | e | f | g | h |  |
Kuuluisa viiden kuningattaren peli. Alehinin mukaan valkea voittaa siirrolla 24.Th6!! (uhkaa 25.Dd8#) esimerkiksi jatkossa 24...Dxf1 25.Db4+ Db5 26.Dd8+ Ka6 27.Dea3 ja matti seuraa. Alehin oli kuitenkin ironisesti erehtynyt analyyseissään, sillä 24...Lg4+! 25.Dgxg4 Lxe3 26.Dxe3+ Dc5 ja valkealla ei ole voittavaa hyökkäystä.
Alehinia on jälkeenpäin syytetty peliensä "parantelusta", keksimisestä ja niiden julkaisemisesta useissa shakkilehdissä. Andy Soltis luettelee kirjassaan "Alehinin 15 parannusta". Tunnetuin esimerkki hänen paranteluistaan on peli Moskovassa 1915, jossa laudalla oli eräässä vaiheessa viisi kuningatarta. Aidossa pelissä Alehin, joka pelasi mustilla, voitti Grigorjevin turnauksessa, mutta yhdessä kirjoistaan Alehin esittää viiden kuningattaren muunnelman alkaen siirrosta, jonka hän itse alun perin hylkäsi pelatessaan mustilla. Alehinin versiossa valkea pelaaja voitti lopulta pelin, mutta hän ei sanonut, että peli olisi pelattu turnauksessa, eikä valkeaa pelaajaa, vaan ilmoitti vain sen olevan Moskovasta vuodelta 1915.
Shakkihistorioitsija Edward Winter tutki peliä, jonka Alehin väitetysti voitti viidessätoista siirrossa kuningattarenuhrauksella Sabadellissa vuonna 1945. Hän tutki pelistä otettuja valokuvia, jotka näyttävät pelaajat shakkilaudan ääressä pelin aikana. Nappuloiden asemaan kuvissa perustuen voidaan todeta, että peli ei voinut millään tavalla jatkua julkisuuteen tuodulla tavalla. Tämä herätti epäilyksiä julkistetun version aitoudesta. Ei ole kuitenkaan todisteita siitä, että Alehin itse olisi ollut 15-siirtoisen voiton alkuperäinen lähde.
Merkittäviä pelejä

Jefim Bogoljubov vs Aleksandr Alehin (1922) Tätä peliä on sanottu yhdeksi kaikkien aikojen parhaista peleistä. Musta käyttää hämmästyttävän syviä analyysejä valmistellessaan sotilaan korotuksen.
Ernst Grünfeld vs Aleksandr Alehin (1923) Grünfeld ei tee pelissä selviä virheitä, mutta antaa aloitteen Alehinille, joka lopulta tekee sarjan uhrauksia, joilla pakottaa itselleen upseerin voiton tai shakkimatin.
Richard Réti vs Aleksandr Alehin (1925) Taktisesti monimutkainen peli, jossa Alehin tekee 12-siirtoisen sommitelman, joka voittaa lopulta ratsun.
José Raúl Capablanca vs Aleksandr Alehin (1927) MM-ottelu. Peli päättyy mielenkiintoiseen asemaan, jossa on neljä kuningatarta laudalla.
Aleksandr Alehin vs Aron Nimzowitsch (1930) Yksi lyhyimmistä siirtopakkoon päättyneistä peleistä. 26 siirron kohdalla musta on strategisesti hävinnyt eikä voi tehdä järkeviä siirtoja.
Gideon Ståhlberg vs Aleksandr Alehin (1930) Parhaan pelin palkinto
Aleksandr Alehin vs Emanuel Lasker (1934) Lyhyt peli, joka päättyy kuningataruhraukseen. Lasker sanoi turnauksen jälkeen: "Alehinin hyökkäysnerokkuudella ei vertaista shakin historiassa."
Max Euwe vs Aleksandr Alehin (1935) MM-ottelun 4. peli. Alehin uhraa kaksi tornia, mutta vangitsee Euwen kuninkaan keskustaan ja voittaa kuningattaren.
Kirjailija

Alehin kirjoitti yli 20 shakkia käsittelevää kirjaa. Seuraavassa hänen tunnetuimpia teoksiaan:
Alehin, Aleksandr: My Best Games of Chess 1908–1937.  Dover, 1985.  ISBN 0-486-24941-7  Alun perin kirja julkaistiin kahtena niteenä, My Best Games of Chess 1908–1923 ja My Best Games of Chess 1924–1937.
Alehin, Aleksandr: 107 Great Chess Battles 1939–1945.  Dover, 1992.  ISBN 0-486-27104-8
Alehin, Aleksandr: The Book of the Hastings International Masters' Chess Tournament 1922.  Dover, 1968.  ISBN 0-486-21960-7
Alehin, Aleksandr: The Book of the New York International Chess Tournament 1924.  Dover, 1961.  ISBN 0-486-20752-8
Alehin, Aleksandr: The Book of the Nottingham International Chess Tournament.  Dover, 1962.  ISBN 0-486-20189-9
Alehin, Aleksandr: The World's Chess Championship, 1937.  Dover, 1973.  ISBN 0-486-20455-3
Merkittävimmät kilpailutulokset > Ottelumenestys

Pisteet on merkitty seuraavasti: + voitetut pelit, = tasapelit, − hävityt pelit
| Päiväys | Vastustaja | Tulos | Pelipaikka | Pisteet | Pisteet | Huomautuksia |
| --- | --- | --- | --- | --- | --- | --- |
| 1908 | Curt von Bardeleben | Voitto | Düsseldorf | 4½/5 | +4=1−0 |   |
| 1908 | Hans Fahrni | Tasapeli | München | 1½/3 | +1=1−1 |   |
| 1908 | Benjamin Blumenfeld | Voitto | Moskova | 4½/5 | +4=1−0 |   |
| 1908 | Vladimir Nenarokov | Tappio | Moskova | 0/3 | +0=0−3 |   |
| 1911 | Stepan Levitski | Voitto | Pietari | 7/10 | +7=0−3 |   |
| 1913 | Edward Lasker | Voitto | Pariisi, Lontoo | 3/3 | +3=0−0 |   |
| 1913 | José Raúl Capablanca | Tappio | Pietari | 0/2 | +0=0−2 | näytösottelu |
| 1914 | Aron Nimzowitsch | Tasapeli | Pietari | 1/2 | +1=1−0 | play-off-ottelu |
| 1916 | Alexander Evensohn | Voitto | Kiova | 2/3 | +2=0−1 |   |
| 1918 | Boris Verlinski | Voitto | Odessa | 6/6 | +6=0−0 |   |
| 1920 | Nikolai Pavlov-Pianov | Tasapeli | Moskova | 1/2 | +1=0−1 |   |
| 1921 | Nikolai Grigorjev | Voitto | Moskova | 4½/7 | +2=5−0 |   |
| 1921 | Jefim Bogoljubov | Tasapeli | Triberg | 2/4 | +1=2−1 | "salainen ottelu" |
| 1921 | Richard Teichmann | Tasapeli | Berliini | 3/6 | +2=2−2 |   |
| 1921 | Friedrich Sämisch | Voitto | Berliini | 2/2 | +2=0−0 |   |
| 1922 | Ossip Bernstein | Voitto | Pariisi | 1½/2 | +1=1−0 |   |
| 1922 | Arnold Aurbach | Voitto | Pariisi | 1½/2 | +1=1−0 |   |
| 1922 | Manuel Golmayo | Voitto | Madrid | 1½/2 | +1=1−0 |   |
| 1923 | André Muffang | Voitto | Pariisi | 2/2 | +2=0−0 |   |
| 1926 | Edgar Colle | Voitto | Scarborough | 2/2 | +2=0−0 | play-off-ottelu |
| 1926/7 | Max Euwe | Voitto | Amsterdam | 5½/10 | +3=5−2 |   |
| 1927 | Charles Jaffé | Voitto | New York | 2/2 | +2=0−0 | näytösottelu |
| 1933 | Rafael Cintron | Voitto | San Juan | 4/4 | +4=0−0 | näytösottelu |
| 1933 | Ossip Bernstein | Tasapeli | Pariisi | 2/4 | +1=2−1 |  |
| 1937 | Max Euwe | Tappio | Haag | 2/5 | +1=2−2 | näytösottelu |
| 1941 | Lopez Esnaola | Voitto | Vitória | 2/2 | +2=0−0 |  |
| 1943 | Jefim Bogoljubov | Tasapeli | Varsova | 1/2 | +1=0−1 |  |
| 1944 | Ramón Rey Ardid | Voitto | Zaragoza | 2½/4 | +1=3−0 |  |
| 1946 | Francisco Lupi | Voitto | Estoril | 2½/4 | +2=1−1 |  |
| Lähteet: | Lähteet: | Lähteet: | Lähteet: | Lähteet: | Lähteet: |  |
Merkittävimmät kilpailutulokset > Shakkiolympialaistulokset

Tässä ovat Alehinin tulokset shakkiolympialaisista. Hän pelasi jokaisella kerralla Ranskan kärkipöytää.
Pisteet on merkitty seuraavasti: + voitetut pelit, = tasapelit, − hävityt pelit
| Vuosi | Pelipaikka | Numero | Pisteet | Pisteet | Huomautuksia |
| --- | --- | --- | --- | --- | --- |
| 1930 | Hampuri | 3 | 9/9 | +9=0−0 | Alehin voitti nerokkuuspalkinnon pelistään Gideon Ståhlbergia (Ruotsi) vastaan. Alehin oli Abramavičiusin kanssa ainoa pelaaja, joka ei pelannut yhtään tasapeliä. |
| 1931 | Praha | 4 | 13½/18 | +10=7−1 | Alehin voitti kultamitalin kärkipyödällä. Hänen tappionsa Hermanis Matisonsille (Latvia) oli hänen ensimmäisensä sitten maailmanmestaruuden voittamisen jälkeen. |
| 1933 | Folkestone | 5 | 9½/12 | +8=3−1 | Alehin voitti kultamitalin ensimmäisellä pöydällä. Hänen tappionsa Saviely Tartakowerille (Puola) oli samalla hänen toinen ja viimeinen tappionsa shakkiolympialaisissa. |
| 1935 | Varsova | 6 | 12/17 | +7=10−0 | Alehin voitti hopeamitalin ensimmäisellä pöydällä. (Salo Flohr (Tšekkoslovakia) voitti kultaa tuloksella 13/17.) Eräänä pelipäivänä Alehinin Shakki-kissa katosi, eikä hän voinut keskittyä pelaamiseen. Kissa kuitenkin löydettiin nopeasti lehti- ja radioilmoitusten avulla. |
| 1939 | Buenos Aires | 8 | 7½/10 (12½/16) | +9=7−0 | Alehin voitti hopeamitalin ensimmäisellä pöydällä. (José Raúl Capablanca (Kuuba) voitti kultaa tuloksella 8½/11.) Vain viimeisen tason pisteet otettiin huomioon mitaleissa. Ensimmäinen pistemäärä on finaalitasolta, suluissa oleva on Alehinin yhteenlaskettu tulos. |
Merkittävimmät kilpailutulokset > Maailmanmestaruusottelut

Pisteet on merkitty seuraavasti: + voitetut pelit, = tasapelit, − hävityt pelit
| Päiväys | Vastustaja | Tulos | Pelipaikka | Pisteet | Pisteet | Huomautuksia |
| --- | --- | --- | --- | --- | --- | --- |
| 1927 | José Raúl Capablanca | Voitto | Buenos Aires | 18½/34 | +6=25−3 | Alehin nousi maailmanmestariksi. |
| 1929 | Jefim Bogoljubov | Voitto | Wiesbaden, Berliini, Amsterdam | 15½/25 | +11=9−5 | Alehin säilytti mestaruuden. |
| 1934 | Jefim Bogoljubov | Voitto | Baden-Baden, Villingen-Schwenningen, Pforzheim, Bayreuth, Bad Kissingen, Berliini | 15½/25 | +8=15−3 | Alehin säilytti mestaruuden. |
| 1935 | Max Euwe | Tappio | Amsterdam, Haag, Utrecht | 14½/30 | +8=13−9 | Alehin menetti mestaruuden Euwelle. |
| 1937 | Max Euwe | Voitto | Rotterdam, Haarlem, Leiden, Zwolle, Amsterdam, Delft, Haag | 15½/25 | +10=11−4 | Alehin palasi maailmanmestariksi. |
Aiheesta muualla

Wikimedia Commonsissa on kuvia tai muita tiedostoja aiheesta .
Aleksandr Alehin ChessGames.com-sivustolla (englanniksi)
Alehinin harvinainen haastattelu (Arkistoitu – Internet Archive) (englanniksi)
Hans Kmoch kertoo Alehinista (englanniksi)
Artikkeli Alehinin kuolemasta (englanniksi)
Alehin Onlychess.comissa[vanhentunut linkki] (englanniksi)
Shakin maailmanmestarit
| --- | --- |
Kiistattomat (1886–1993)::   Steinitz  Lasker  Capablanca  Euwe  Alehin  Smyslov  Tal  Botvinnik  Petrosjan  Spasski  Fischer  Karpov  Kasparov 
FIDE:n maailmanmestarit 1993–2006::   Halifman  Ponomarov  Kasymdžanov  Topalov 
PCA:n maailmanmestarit 1993–2006::   Kasparov  Kramnik 
Yhdistymisen jälkeen 2006 alkaen::   Kramnik  Anand  Carlsen  Ding 
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Espanja  Ranska 2  BnF data 2  Katalonia  Saksa  Italia  Israel  Yhdysvallat  Ruotsi  Latvia  Tšekki  Australia  Kroatia  Alankomaat  Puola 
Tieteilijät:  CiNii 
Henkilöt:  Deutsche Biographie  DDB  Trove 
Muut:  SNAC  IdRef 
Kuva Alehinista ja Romanovskista vuonna 1909 pelatun turnauksen turnauskirjassa.
Alehin ja Romanovski moskovalaisen shakkilehden kuvassa Moskovan shakkimestaruusturnauksessa 1920.
Alehin (vasemmalla) ja Capablanca pelaamassa shakkia
Ralf Seekatz

| Ralf Seekatz |
| --- | --- |

Euroopan parlamentin jäsen
 2.7.2019–  
Ryhmä:  EPP-ryhmä
Henkilötiedot
Syntynyt: 10. marraskuuta 1972 (ikä 52) Dernbach, Länsi-Saksa
Kansalaisuus:  saksalainen
Tiedot
Puolue:  Saksan kristillisdemokraattinen unioni
Ralf Seekatz (s. 10. marraskuuta 1972 Dernbach, Länsi-Saksa) on saksalainen poliitikko. Seekatz edustaa kristillisdemokraatista unionia. Seekatz on toiminut Euroopan parlamentin jäsenenä heinäkuusta 2019 lähtien. Hän edustaa Euroopan parlamentissa keskusta-oikeistolaista EPP-ryhmää.
Peter Liese

| Peter Liese |
| --- | --- |

Euroopan parlamentin jäsen
 19.7.1994–  
Ryhmä:  EPP-ryhmä
Henkilötiedot
Syntynyt: 20. toukokuuta 1965 (ikä 59) Meschede, Länsi-Saksa
Kansalaisuus:  saksalainen
Tiedot
Puolue:  Saksan kristillisdemokraattinen unioni
Aiheesta muualla
peter-liese.de
Peter Liese (s. 20. toukokuuta 1965 Meschede, Länsi-Saksa) on saksalainen poliitikko. Liese edustaa kristillisdemokraatista unionia. Liese on toiminut Euroopan parlamentin jäsenenä heinäkuusta 1994 lähtien. Hän edustaa Euroopan parlamentissa keskusta-oikeistolaista EPP-ryhmää.
Rainer Wieland

| Rainer Wieland |
| --- | --- |

Euroopan parlamentin jäsen
 10.10.1997–  
Ryhmä:  EPP-ryhmä
Henkilötiedot
Syntynyt: 19. helmikuuta 1957 (ikä 67) Stuttgart, Länsi-Saksa
Kansalaisuus:  saksalainen
Tiedot
Puolue:  Saksan kristillisdemokraattinen unioni
Aiheesta muualla
www.mdep.de
Rainer Wieland (s. 19. helmikuuta 1957 Stuttgart, Länsi-Saksa) on saksalainen poliitikko. Wieland edustaa kristillisdemokraatista unionia. Wieland on toiminut Euroopan parlamentin jäsenenä lokakuusta 1997 lähtien. Hän edustaa Euroopan parlamentissa keskusta-oikeistolaista EPP-ryhmää.
Uppopaisto

Munkkeja uppopaistumassa.
Uppopaisto eli friteeraus on ruoanvalmistusmenetelmä, jossa ruoka upotetaan kuumaan öljyyn tai rasvaan. Se on erittäin nopea tapa valmistaa ruoka. Uppopaistamista käytetään paljon ravintoloissa, leipomoissa ja grilleissä.
Oikein suoritettuna uppopaistaminen ei tee ruoasta rasvaista, sillä ruoan kosteus hylkii öljyä. Rasvaa pääsee kuitenkin ruoan sisään, jos rasva on liian kuumaa tai kylmää tai jos paistamista jatketaan kauan. Kuuma öljy lämmittää veden ruoan sisällä ja vesi höyryttää sen sisältä ulospäin. Kun öljy on tarpeeksi kuumaa eikä ruokaa pidetä upotettuna öljyyn liian kauan, öljyä ei mene itse ruoan sisään. Jos ruoka on öljyssä liian kauan, vesi haihtuu höyrynä ulos ruoasta ja öljy alkaa päästä ruoan sisään. Jos öljy taas on liian viileää, ruoka ei kypsy kunnolla ennen kuin rasva alkaa jo päästä sen sisään. Öljyn sopiva keskilämpötila on 175–190 °C.
Useimmat uppopaistettavat ruoat leivitetään ennen paistamista. Leivittämisen tarkoitus on aikaansaada ruokaan rapea ja ruskea ulkokuori samalla kun sisuksesta tulee pehmeä, kostea ja höyrytetty. Joissakin ruoka-aineksissa, kuten perunoissa, on jo luonnostaan kuori, joten ne eivät tarvitse erillistä leivittämistä.
Uppopaistaminen on yksi japanilaisen keittiön perusruuanvalmistustekniikoista. Uppopaistettu kana on Japanissa suosittu joulun aikaan.
Turvallisuuden huomiointi

Öljyä tai rasvaa ei saa päästää ylikuumenemaan, sillä se syttyy palamaan. Veden kaataminen kuumaan rasvaan on vaarallista, koska äkisti kiehahtava vesi saa rasvan roiskumaan. Siksi rasvapalon sammuttaminen virheellisesti vedellä on erittäin vaarallista ja johtaa vain palon leviämiseen. Uppopaiston yhteydessä täytyy varautua mahdollisiin tapaturmatilanteisiin ja sammutuspeitteen tulisi olla keittiön minimivaruste.
Paistorasva pilaantuu herkästi altistuessaan kuumille lämpötiloille. Pilaantuminen johtuu joko rasvahappojen hapettumisesta ilman hapen vaikutuksesta, rasvahappojen polymeroitumisesta taikka niiden hydrolysoitumisesta glyseroliksi ja rasvahapoiksi. Rasvojen sisältämät triglyseridit hajoavat pilaantumisen yhteydessä muodostaen pieniä, haihtuvia  molekyylejä, jotka aiheuttavat rasvaan härskiintyneen hajun ja maun. Paljon omega-6  rasvahappoja sisältävät rasvat muodostavat  hapettuessaan ruohomaisia ja papumaisia makuja, ja paljon omega-3 rasvahappoja sisältävät rasvat muodostavat hapettuessaan kalamaisia aromeja. Hydrolyysissä syntyneet vapaat rasvahapot edistävät rasvan hapettumista, aiheuttavat rasvan vaahtoamista ja laskevat sen savuamispistettä.
Rasvan savuaminen uppopaiston yhteydessä on merkki sen hajoamisesta. Hajoamista ja savuamista tapahtuu sitä alemmissa lämpötiloissa, mitä kauemmin samaa rasvaa käytetään paistamiseen. Heikkolaatuiseksi muodostunut paistorasva sisältää esimerkiksi vapaita rasvahappoja, terveydelle haitallisia hapettumistuotteita ja polymeroituneita rasvahappoja. Pitkään käytössä ollut rasva on tummaa ja härskiintyneen hajuista. Paljon monityydyttymättömiä rasvahappoja sisältävät soija-, maissi-, rypsi- ja auringonkukkaöljy eivät sovellu uppopaistamiseen, koska niistä saattaa syntyä paljon haitallisia yhdisteitä.
Yli kolme prosenttia linolihappoa sisältävä rasva ei kestä uppopaiston vaatimaa kuumuutta.
Terveysvaikutukset

Auringonkukkaöljyn kaltaiseen runsaasti monityydyttymättömiä rasvahappoja sisältävään öljyyn syntyy uppopaiston yhteydessä haitallisia aineita, kuten transrasvoja, akryyliamidia, aldehydejä ja vapaita happiradikaaleja.
Sillä väestöryhmällä, joka nautti vähintään kerran päivässä ranskalaisten perunoiden ja kananugettien kaltaista uppopaistettua ruokaa, esiintyy noin kolme kertaa enemmän haavaista paksusuolen tulehdusta kuin niillä, jotka eivät syö lainkaan uppopaistettua ruokaa.
Vuonna 2024 julkaistussa rottatutkimuksessa havaittiin, että niiden rottien maksan tulehtuneisuus ja oksidatiivinen stressi lisääntyvät, jotka söivät kuukauden ajan uudelleenkäytetyssä auringonkukkaöljyssä friteerattua ruokaa. Kyseisillä rotilla esiintyi myös aivoaineen rappeutumista sekä huomattavia paksusuolen vaurioita. Friteerausöljyn haittavaikutukset näkyivät myös rotille syntyneissä jälkeläisissä.
Esimerkkejä uppopaistetuista ruoista

fish and chips – Britteinsaarten kansallisruoka
kanansiivet
muikut
munkki
perunalastut – ohuita perunaviipaleita
ranskanperunat
uppopaistettu Mars-suklaa – herkku Englannin pohjoisosissa ja Skotlannissa. Tämä ruoka valmistetaan Mars-patukoista, jotka on ensin kastettu kuorrutukseen.
uppopaistetut banaanit – suosittuja Lounais-Aasiassa ja Karibialla.
Aiheesta muualla

Kuvia tai muita tiedostoja aiheesta Uppopaisto Wikimedia Commonsissa
Up – kohti korkeuksia

| Up – kohti korkeuksia> Up |
| --- | --- |
 Elokuvan juliste
Ohjaaja:  Pete Docter Bob Peterson (apuohjaaja)
Käsikirjoittaja:  Bob Peterson Pete Docter Thomas McCarthy
Tuottaja:  Jonas Rivera John Lasseter Andrew Stanton
Säveltäjä:  Michael Giacchino
Kuvaaja:  Patrick Lin Jean-Claudie Kalache
Leikkaaja:  Kevin Nolting
Pääosat:  Edward Asner Christopher Plummer Jordan Nagai Bob Peterson
Valmistustiedot
Valmistusmaa:  Yhdysvallat
Tuotantoyhtiö:  Walt Disney Studios Motion Pictures Walt Disney Pictures Pixar
Levittäjä:  Fórum Hungary Disney+
Ensi-ilta:   29. toukokuuta 2009  9. lokakuuta 2009
Kesto:  96 minuuttia
Alkuperäiskieli:  englanti
Budjetti:  175 miljoonaa USD
Tuotto:  731 miljoonaa USD
Aiheesta muualla
Virallinen sivusto
IMDb 
Elonet
AllMovie
Infobox OKNimi-testi OK: 
Up – kohti korkeuksia on Pixarin luoma ja Disneyn julkaisema 3D-animaatioelokuva, jonka Yhdysvaltain ensi-ilta oli 29. toukokuuta 2009. Suomen ensi-ilta oli lokakuussa 2009. Suomessa alkuperäisen version lisäksi esitettiin jälkiäänitetty 3D-versio sekä alkuperäinen 3D-versio. Se sai myös parhaan animaatioelokuvan Oscar-palkinnon vuonna 2010.
Juoni

Nyt 78-vuotias ilmapallokauppias Karl Fredrickson (Edward Asner) tapasi lapsena pikkukaupungissa asuneen Ellien, ja pari päätyi myöhemmin naimisiin. Ellie haaveili koko elämänsä seikkailusta vuorilla, mutta kuoli ennen kuin ehti toteuttaa haaveensa. Kun Karlia ollaan siirtämässä vanhustentaloon, hän päättääkin täyttää lupauksensa Ellielle, ja saa huomaamattaan apurikseen kahdeksanvuotiaan partiopoika Rasmuksen (Jordan Nagai). Yhdessä he, kuin toistensa vastakohdat, matkaavat seikkailuun ja törmäävät muun muassa tutkimattomiin kyliin ja viidakoihin.